CELEX: 52012PC0381
Language: ro
Date: 2012-07-13
Title: Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivei 1999/37/CE privind documentele de înmatriculare pentru vehicule

|
			
		
		
		52012PC0381
		
			Propunere de DIRECTIVĂ A PARLAMENTULUI EUROPEAN ŞI A CONSILIULUI de modificare a Directivei 1999/37/CE privind documentele de înmatriculare pentru vehicule /* COM/2012/0381 final - 2012/0185 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
·                        
Motivele și obiectivele propunerii
Obiectivul pachetului privind inspecția
tehnică auto este de a sprijini și de a aplica inspecția
tehnică a autovehiculelor și a remorcilor acestora, pentru a spori
siguranța rutieră și protecția mediului. 
Propunerea vizează să contribuie la
îndeplinirea obiectivului de a reduce la jumătate numărul deceselor
rutiere până în 2020, prevăzut în Orientările pentru politica de
siguranță rutieră 2011-2020[1].
De asemenea, va contribui la reducerea emisiilor din transportul rutier care
sunt legate de nivelul precar de întreținere a vehiculelor.
În acest context, propunerea are ca scop
să îmbunătățească aplicarea regimului de
inspecție tehnică auto și control tehnic în trafic, în special în
cazul în care starea tehnică a unui vehicul creează un risc iminent
pentru siguranța rutieră, prin măsuri precum retragerea
temporară sau anularea definitivă a certificatului de înmatriculare a
vehiculului.
·                        
Contextul general
Înainte de autorizarea introducerii pe
piață a unui vehicul, acesta trebuie să îndeplinească toate
cerințele relevante de omologare de tip sau de omologare individuală
care garantează un nivel optim de siguranță, precum și de
standarde de mediu. Fiecare stat membru are obligația de a înmatricula
pentru prima dată orice vehicul care a primit omologarea de tip
europeană pe baza „certificatului de conformitate” eliberat de
constructorul vehiculului. Această înmatriculare reprezintă
autorizarea oficială de utilizare pe drumurile publice și intrarea în
vigoare a diferitelor date de introducere a cerințelor referitoare la
vehicule. 
După ce au primit această
autorizare, autovehiculele aflate în circulație trebuie supuse în mod
regulat unor inspecții tehnice auto periodice. Scopul acestor inspecții
este să garanteze că autovehiculele aflate în circulație sunt în
continuare apte pentru circulație, sigure și nu prezintă niciun
pericol pentru conducătorul auto și pentru alți
participanți la trafic. Prin urmare, se verifică respectarea de
către autovehicule a anumitor cerințe, precum cele privind
siguranța și protecția mediului, precum și cerințe
privind postechiparea. Din cauza faptului că sunt utilizate în mod regulat
și intens, în principal în scopuri comerciale, vehiculele folosite pentru
transportul profesional de mărfuri care au o masă încărcată
maximă de peste 3,5 tone și vehiculele folosite pentru
transportul profesional de pasageri care pot transporta mai mult de 8 pasageri
sunt, de asemenea, supuse unor controale tehnice în trafic ad hoc, prin care se
verifică, oricând și oriunde în UE, conformitatea lor cu
cerințele tehnice și de mediu.
Pe parcursul duratei de viață a unui
vehicul, acesta poate face obiectul reînmatriculării, în urma
schimbării proprietarului, sau al transferului în alt stat membru pentru
uz permanent. Trebuie introduse, de asemenea, dispoziții referitoare la o
procedură de înmatriculare a vehiculelor, pentru a asigura faptul că
vehiculele care constituie un risc imediat pentru siguranța rutieră nu
sunt utilizate în trafic. 
Scopul înmatriculării vehiculelor este de
a se autoriza punerea în circulație – utilizarea – a unui vehicul în
traficul rutier. Această autorizare devine vizibilă prin montarea
plăcuței de înmatriculare pe vehicul și eliberarea unui
certificat de înmatriculare. 
·                        
Dispoziții în vigoare în domeniul propunerii
Propunerea va modifica cerințele
existente, prevăzute în cadrul legislativ actual, privind documentele de
înmatriculare pentru vehicule[2].
Față de actul legislativ existent,
propunerea prevede definiții mai precise pentru locul de înmatriculare a
vehiculelor și pentru retragerea și anularea certificatului de
înmatriculare. De asemenea, propunerea stabilește noi cerințe
referitoare la registrele electronice de înmatriculare a vehiculelor și la
urmărirea notificărilor privind rezultatele inspecției tehnice
auto, reînmatricularea și distrugerea vehiculelor. 
·                        
Coerența cu celelalte politici și
obiective ale Uniunii
Propunerea este coerentă cu obiectivul UE
de a spori siguranța căilor rutiere, prezentat în Cartea albă
privind transporturile[3],
și are ca scop implementarea strategiei specifice referitoare la
creșterea siguranței vehiculelor din cadrul Orientărilor pentru
politica de siguranță rutieră 2011-2020.
În fine, propunerea este coerentă cu
recomandările legate de relansarea politicii pieței unice, furnizate
în „Raportul Monti” din mai 2010[4]
în ceea ce privește reducerea obstacolelor administrative în calea
circulației transfrontaliere a autovehiculelor la mâna a doua.
2.           REZULTATELE CONSULTĂRILOR CU
PĂRȚILE INTERESATE ȘI ALE EVALUĂRII IMPACTULUI
·                        
Consultarea părților interesate
Metode de consultare
Pentru elaborarea propunerii de pachet privind
inspecția tehnică auto, Comisia a consultat părțile
interesate în mai multe moduri:
–                        
a existat o consultare generală pe internet,
care a acoperit toate aspectele propunerii;
–                        
experții și părțile interesate
au fost consultate în cadrul unor ateliere de lucru;
–                        
s-a efectuat un studiu privind viitoarele
opțiuni de aplicare a inspecției tehnice auto în Uniunea
Europeană, pentru a identifica măsurile posibile și a elabora un
instrument de analiză cost-beneficii privind efectele inspecției
tehnice auto.
Sinteza răspunsurilor și modul în
care acestea au fost luate în considerare
În cadrul consultării pe internet,
părțile interesate au adus în discuție o serie de aspecte.
Evaluarea impactului care însoțește prezenta propunere oferă
toate informațiile referitoare la aspectele de fond abordate și
prezintă modul în care acestea au fost luate în considerare.
S-a realizat o consultare deschisă pe
internet în perioada 29.7.2010-24.9.2010. Comisia a primit 9 653 de
răspunsuri de la cetățeni, de la autorități ale
statelor membre, de la furnizori de echipamente, centre de control,
asociații ale atelierelor auto și constructori de vehicule. 
Rezultatele sunt disponibile la adresa http://ec.europa.eu/transport/road_safety/take-part/public-consultations/pti_en.htm.
·                        
Obținerea și utilizarea expertizei
Domenii științifice/de
expertiză vizate
Propunerea a necesitat evaluarea unor
opțiuni de politică diferite, ca și a impacturilor asociate de
ordin economic, social și de mediu.
Metodologia utilizată
Un consultant extern (Europe Economics) a
realizat un studiu referitor la consecințele diferitelor opțiuni de
politică, utilizând mai multe rapoarte științifice și de
evaluare, în special ca surse de date și de modele pentru transformarea în
valoare monetară a costurilor și a beneficiilor diferitelor
opțiuni de politică. Printre studiile cele mai utilizate se
numără:
–                        
Raportul Comisiei către Consiliu și
Parlamentul European privind punerea în aplicare de către statele membre a
Directivei 2000/30/CE a Parlamentului European și a Consiliului din 6
iunie 2000 privind controlul tehnic rutier al vehiculelor utilitare care
circulă în Comunitate – perioadele de raportare 2005–2006 și
2007–2008 [COM(2010) 754 final];
–                        
AUTOFORE (2007);
–                        
„MOT Scheme Evidence-base”, raport al Ministerului
Transporturilor din Marea Britanie, 2008; 
–                        
DEKRA, „Road Safety Report 2008 – Strategies for
preventing accidents on Europe's roads”; 
–                        
DEKRA, „Road Safety Report on Trucks 2009”; 
–                        
DEKRA, „Motorcycle road safety report 2010”; 
–                        
rapoartele TÜV 2009/2010.
Mijloacele utilizate pentru a pune
recomandările experților la dispoziția publicului
Toate rapoartele de cercetare finalizate
și aprobate sunt sau vor fi disponibile pe site-ul web al DG Mobilitate
și Transporturi.
·                        
Evaluarea impactului
Pentru aspectele principale ale propunerii au
fost luate în considerare următoarele opțiuni:
(a)                   
Abordarea „statu-quo” reprezintă cazul de
referință cu care sunt comparate efectele altor opțiuni de
politică. În cadrul acestei opțiuni, cadrul juridic actual al UE ar
fi menținut. De asemenea, nu ar mai exista nicio adaptare pe termen scurt
a anexei tehnice la Directiva 2009/40/CE, deoarece anexa a fost recent
modificată prin procedura comitetelor (prin Directiva 2010/48/UE). Prin
urmare, sfera de aplicare și frecvența inspecțiilor tehnice auto
nu se vor schimba și nu vor fi adoptate alte măsuri cu privire la
schimbul de informații. Absența unui cadru pentru schimbul de date va
persista.
(b)                   
Abordarea „instrumente juridice neobligatorii” ar
consta într-o mai bună implementare și o mai bună monitorizare a
aplicării legislației existente. Această opțiune nu ar
introduce noi dispoziții legislative, însă ar presupune depunerea de
către Comisie a unor eforturi suplimentare pentru a
îmbunătăți standardele de inspecție și aplicarea legislației,
precum și măsuri de stimulare a schimbului de date.
(c)                   
Abordarea „legislativă” s-ar baza pe două
componente.
–              
Pentru a îndeplini obiectivul specific de
îmbunătățire a siguranței vehiculelor în trafic, prima
componentă este sporirea standardelor UE minime pentru inspecțiile
tehnice auto periodice (ITP) și controalele în trafic inopinate (CTI)
și definirea de standarde obligatorii. Acest lucru este esențial
pentru a se evita ca lacunele din sistem să reducă eficacitatea
aplicării inspecțiilor tehnice auto în ansamblu. 
–              
Pentru a îndeplini obiectivul specific de punere la
dispoziție a datelor necesare pentru inspecțiile tehnice și
obținute de pe urma acestora, o a doua componentă a regimului general
ar include, într-o a doua etapă, posibilitatea de a institui un sistem de
schimb de date armonizat la nivelul UE, prin interconectarea bazelor de date
existente, pentru a îmbunătăți eficiența implementării
pachetului UE privind inspecția tehnică auto.
3.           ELEMENTELE JURIDICE ALE PROPUNERII
·                        
Rezumatul acțiunii propuse
Propunerea definește retragerea și
anularea certificatului de înmatriculare. 
Această măsură garantează
că nu se permite circulația vehiculelor care constituie un risc
imediat pentru siguranța rutieră din cauza unor defecțiuni
periculoase, prin retragerea certificatului de înmatriculare al acestora
până când trec o altă inspecție tehnică auto. Pentru a
reduce sarcina administrativă, nu ar trebui să fie necesară
trecerea prin procesul de înmatriculare atunci când retragerea este
ridicată. 
Mai mult, propunerea introduce un mecanism
prin care înmatricularea inițială a vehiculelor care au fost
reînmatriculate într-un alt stat membru este anulată automat. Astfel se
evită existența unor înmatriculări paralele ale unui vehicul în
state membre diferite. Obligația de a efectua inspecții tehnice auto
periodice este legată de statul membru de înmatriculare. Prin urmare,
existența unor înmatriculări paralele ale unui vehicul în diferite
state membre ar avea ca rezultat obligația ca vehiculul să fie supus
inspecțiilor tehnice auto în aceste state membre diferite. 
Certificatul de înmatriculare al vehiculelor
care, în urma unei inspecții tehnice auto periodice, trebuie casate
și al celor care sunt notificate ca fiind „vehicule scoase din uz” se
anulează în urma notificării acestui fapt.
Propunerea introduce, de asemenea,
înființarea de registre electronice de înmatriculare care să
conțină toate informațiile legate de înmatricularea vehiculelor.
Aceste informații vor fi făcute accesibile în scopul
inspecțiilor tehnice auto, întrucât doar o parte a acestor informații
este imprimată pe certificatele de înmatriculare. Registrul oferă
posibilitatea de urmărire după notificarea rezultatelor
inspecției tehnice auto, a reînmatriculării și a distrugerii
unui vehicul.
Comisia va fi împuternicită să
actualizeze prin acte delegate anexele, ținând seama de evoluția
legislației privind omologarea UE de tip în legătură cu
conținutul certificatelor de conformitate, precum și de progresul
tehnic.
·                        
Temeiul juridic
Temeiul juridic al propunerii îl constituie
articolul 91 din Tratatul privind funcționarea Uniunii Europene.
·                        
Principiul subsidiarității
Principiul subsidiarității se
aplică în măsura în care propunerea nu intră în sfera
competenței exclusive a Uniunii.
Obiectivele propunerii nu pot fi realizate
într-o măsură suficientă de statele membre din următorul
motiv: cerințele existente sunt implementate în mod diferit de către
statele membre, existând o discrepanță mare în ceea ce privește
aplicarea regimului de inspecție tehnică auto și control tehnic
în trafic, cu impact negativ atât asupra siguranței rutiere, cât și
asupra pieței interne. Pentru a avea în viitor un flux eficient de
informații între statele membre cu privire la înmatricularea vehiculelor,
trebuie să existe registre de înmatriculare cu conținut armonizat în
toate statele membre.
Prin urmare, propunerea respectă
principiul subsidiarității.
·                        
Principiul proporționalității
Propunerea respectă principiul
proporționalității din următoarele motive.
După cum s-a arătat în evaluarea
impactului, propunerea respectă principiul
proporționalității deoarece nu depășește ceea ce
este necesar în vederea atingerii obiectivelor privind sporirea siguranței
rutiere și a protecției mediului prin aplicarea unui regim de
inspecție tehnică auto și crearea cadrului adecvat pentru un
flux de informații eficient. 
·                        
Alegerea instrumentelor
Instrumentul propus: Modificarea directivei
existente.
Se consideră că utilizarea
modificării directivei actuale este oportună.
4.           IMPLICAȚIILE BUGETARE 
Propunerea nu are implicații asupra
bugetului Uniunii.
2012/0185 (COD)
Propunere de
DIRECTIVĂ A PARLAMENTULUI EUROPEAN
ŞI A CONSILIULUI
de modificare a Directivei 1999/37/CE privind
documentele de înmatriculare pentru vehicule 
PARLAMENTUL EUROPEAN ȘI CONSILIUL
UNIUNII EUROPENE,
având în vedere Tratatul privind
funcționarea Uniunii Europene, în special articolul 91,
având în vedere propunerea Comisiei Europene,
după transmiterea proiectului de act
legislativ către parlamentele naționale,
având în vedere avizul Comitetului Economic
și Social European[5],

având în vedere avizul Comitetului Regiunilor[6], 
hotărând în conformitate cu procedura
legislativă ordinară,
întrucât:
(1)       Inspecția tehnică
auto este o parte componentă a unui regim mai larg care asigură
menținerea vehiculelor într-o stare sigură și acceptabilă
din punctul de vedere al mediului pe parcursul utilizării acestora. Acest
regim ar trebui să includă inspecții tehnice auto periodice
pentru toate vehiculele și controale tehnice în trafic pentru vehiculele
utilizate la activități de transport rutier comercial, precum și
dispoziții privind o procedură de înmatriculare a vehiculelor, pentru
a se asigura că vehiculele care constituie un risc imediat pentru
siguranță rutieră nu sunt utilizate în trafic.
(2)       Înmatricularea unui vehicul
permite utilizarea sa pe drumurile publice. Directiva 1999/37/CE din 29
aprilie 1999 privind documentele de înmatriculare pentru vehicule[7] se aplică numai pentru
acordarea unui certificat de înmatriculare a vehiculului. Cu toate acestea, în
special în cazurile în care utilizarea unui vehicul pe drumurile publice ar
crea un risc din cauza stării tehnice a vehiculului, ar trebui să fie
posibilă retragerea certificatului de înmatriculare pentru o anumită
perioadă de timp. Pentru a reduce sarcina administrativă care
rezultă din retragerea certificatului de înmatriculare, nu ar trebui
să fie necesară trecerea prin procesul de înmatriculare atunci când
retragerea este ridicată.
(3)       Ar trebui introdusă
posibilitatea de anulare a unui certificat de înmatriculare în cazul în care,
printre altele, un vehicul a fost reînmatriculat într-un alt stat membru sau a
fost casat.
(4)       Pentru a reduce sarcinile
administrative și a facilita schimbul de informații între statele
membre, informațiile legate de vehicule ar trebui păstrate în
registre naționale.
(5)       În cazurile în care în cursul
unei inspecții tehnice auto s-au constatat deficiențe periculoase,
autoritățile competente ar trebui să retragă certificatul
de înmatriculare până când vehiculul trece o nouă inspecție
tehnică auto.
(6)       Pentru completarea prezentei
directive cu mai multe detalii tehnice, Comisiei ar trebui să i se delege
competența de a adopta acte legislative în conformitate cu articolul 290
din Tratatul privind funcționarea Uniunii Europene, în vederea
actualizării anexelor ținând seama de evoluția legislației
privind omologarea UE de tip în legătură cu conținutul
certificatelor de conformitate, precum și de progresul tehnic. Este
deosebit de important ca, în cursul lucrărilor sale pregătitoare,
Comisia să organizeze consultări adecvate, inclusiv la nivel de
experți. În momentul pregătirii și elaborării actelor
delegate, Comisia ar trebui să garanteze transmiterea simultană,
promptă și adecvată a documentelor pertinente către
Parlamentul European și Consiliu.
(7)       Conform Declarației
politice comune din 28 septembrie 2011 a statelor membre și a Comisiei
privind documentele explicative, statele membre s-au angajat să
însoțească notificarea măsurilor lor de transpunere, în cazuri
justificate, cu unul sau mai multe documente care să explice relația
dintre componentele unei directive și părțile
corespunzătoare din instrumentele naționale de transpunere. În ceea
ce privește prezenta directivă, organul legislativ consideră
că este justificată transmiterea unor astfel de documente,
ADOPTĂ PREZENTA DIRECTIVĂ:
Articolul 1

Directiva 1999/37/CE se modifică
după cum urmează:
1. Dispozițiile articolului 1
alineatul (1) se înlocuiesc cu următorul text:
„Prezenta directivă se aplică
documentelor de înmatriculare a vehiculelor utilizate de statele membre”.
2. La articolul 2 se adaugă
următoarele litere:
„(e) «retragerea certificatului de
înmatriculare»: înseamnă o perioadă de timp limitată în care
vehiculul nu este autorizat să fie utilizat în traficul rutier și nu
implică un nou proces de înmatriculare;
(f)      «anularea certificatului de
înmatriculare»: înseamnă o anulare definitivă a autorizației ca
vehiculul să fie utilizat în traficul rutier și implică un nou
proces de înmatriculare.”
3.         La articolul 3 se adaugă
următorul alineat:
„(4)   Statele membre păstrează datele
referitoare la toate vehiculele înmatriculate pe teritoriul lor într-un
registru electronic. Datele din acest registru conțin toate elementele
specificate în anexa I, precum și rezultatele inspecțiilor tehnice
auto obligatorii în conformitate cu Regulamentul XX/XX/XX [privind
inspecțiile tehnice auto periodice]. Statele membre pun datele tehnice
privind vehiculele la dispoziția autorităților competente sau a
centrelor de control implicate în desfășurarea inspecțiilor
tehnice auto.”
3.           Se inserează
următorul articol:
„Articolul 3a
(1)     În cazul în care autoritatea de
înmatriculare a unui stat membru este notificată că o inspecție
tehnică auto arată că vehiculul a fost evaluat ca prezentând
deficiențe periculoase în conformitate cu articolul 7 din
Regulamentul XX/XX/XX [privind inspecțiile tehnice auto periodice],
certificatul de înmatriculare se retrage și se efectuează o
inspecție tehnică auto suplimentară. 
Retragerea rămâne în vigoare până când
vehiculul trece o nouă inspecție tehnică auto. În urma
finalizării cu succes a inspecției tehnice auto, autoritatea de
înmatriculare reautorizează fără întârziere utilizarea
vehiculului în traficul rutier. 
(2)     În cazul în care autoritatea de
înmatriculare a unui stat membru este notificată că un vehicul a fost
considerat vehicul scos din uz în conformitate cu Directiva 2000/53/CE[8], certificatul de înmatriculare
se anulează și această informație se înscrie în registrul
său electronic.”
4.           La articolul 5 se adaugă
următorul alineat:
„(3)   În cazul în care un stat membru este
notificat că un vehicul a fost reînmatriculat în alt stat membru, el
trebuie să anuleze certificatul de înmatriculare a vehiculului respectiv
pe teritoriul său.”
5.           Articolele 6 și 7 se
înlocuiesc cu următorul text:
„Articolul 6
Acte delegate
Comisia este împuternicită să adopte
acte delegate în conformitate cu articolul 7 pentru a adapta anexele la
progresul tehnic.
Articolul 7
Exercitarea
competențelor delegate
(1)          Se conferă Comisiei
competența de a adopta acte delegate, sub rezerva condițiilor
stabilite la prezentul articol.
(2)          Delegarea competenței
menționate la articolul 6 se acordă pe durată
nedeterminată, începând de la data intrării în vigoare a prezentului
regulament.
(3)          Delegarea de competențe
menționată la articolul 6 poate fi revocată oricând de
Parlamentul European sau de Consiliu. O decizie de revocare pune capăt
delegării competențelor precizate în decizia respectivă. Aceasta
produce efecte începând cu ziua următoare datei publicării deciziei
în Jurnalul Oficial al Uniunii Europene sau la o dată
ulterioară specificată în decizie. Decizia nu aduce atingere
valabilității niciunuia dintre actele delegate deja în vigoare.
(4)          De îndată ce adoptă
un act delegat, Comisia îl notifică simultan Parlamentului European
și Consiliului.
(5)          Un act delegat adoptat în
temeiul articolului 6 intră în vigoare numai dacă nici Parlamentul
European, nici Consiliul nu au exprimat obiecții în termen de 2 luni
de la notificarea respectivului act către Parlamentul European și
Consiliu sau dacă, înainte de expirarea acestei perioade, atât Parlamentul
European, cât și Consiliul au informat Comisia cu privire la faptul
că nu au obiecții. Respectivul termen se prelungește cu două
luni la inițiativa Parlamentului European sau a Consiliului.”
Articolul 2
Transpunere
(1)          Statele membre adoptă
și publică până la [XXXX] actele cu putere de lege și
actele administrative necesare pentru a se conforma prezentei directive.
Statele membre comunică de îndată Comisiei textul acestor acte.
Statele membre aplică dispozițiile
respective de la [36 de luni de la intrarea în vigoare a prezentei directive].
Atunci când statele membre adoptă aceste
acte, ele cuprind o trimitere la prezenta directivă sau sunt însoțite
de o astfel de trimitere la data publicării lor oficiale. Statele membre
stabilesc modalitatea de efectuare a acestei trimiteri.
(2)          Statele membre comunică
Comisiei textul principalelor dispoziții de drept intern pe care le
adoptă în domeniul reglementat de prezenta directivă.
Articolul 3
Intrare în vigoare
Prezenta directivă intră în vigoare
în a douăzecea zi de la data publicării în Jurnalul Oficial al
Uniunii Europene.
Articolul 4
Destinatari
Prezenta
directivă se adresează statelor membre.
Adoptată la Bruxelles,
Pentru Parlamentul European,                     Pentru
Consiliu,
Președintele                                                  Președintele
[1]               COM(2010) 389 final.
[2]               Directiva 1999/37/CE a Consiliului din 29 aprilie
1999 privind documentele de înmatriculare pentru vehicule, modificată.
[3]               COM(2011) 144 final.
[4]               http://ec.europa.eu/internal_market/strategy/docs/monti_report_final_10_05_2010_ro.pdf.
[5]               JO C, p. .
[6]               JO C, p. .
[7]               JO L 138, 1.6.1999, p. 57.
[8]               JO L 269, 21.10.2000, p. 34.